Na temelju članka 20. Zakona o predškolskom odgoju i obrazovanju (NN 10/97, 107/07, 94/13, 98/19, 57/22 i 101/23)), Pravilnika o načinu ostvarivanja prednosti pri upisu djece u predškolske ustanove Grada Splita („Službeni glasnik Grada Splita“ broj 33/23), i članka 33. Pravilnika o unutarnjem ustrojstvu i načinu rada Waldorfskog dječjeg vrtića „Iskrica“ , Upravno vijeće Waldorfskog dječjeg vrtića na 1. sjednici održanoj 28.03.2025. g., a nakon prethodne suglasnosti Osnivača Društva Waldorf pedagogije na sjednici održanoj 27.03.2025. donijelo je

**P R A V I L N I K**

**o upisu djece i ostvarivanju prava i obveza korisnika usluga u Waldorfskom dječjem vrtiću \*Iskrica\***

**I. OPĆE ODREDBE**

**Članak 1.**

Ovim Pravilnikom o upisu djece i ostvarivanju prava i obveza korisnika usluga u

Waldorfskom dječjem vrtiću \*Iskrica\* (u nastavku teksta: Pravilnik) uređuje se postupak upisa djece u Dječji vrtić, način organiziranja i ostvarivanja programa predškolskog odgoja, naobrazbe i socijalne skrbi djece predškolske dobi te prava i obveze roditelja odnosno skrbnika djece – korisnika usluga u Dječjem vrtiću.

**Članak 2.**

 U Dječjem vrtiću ostvaruju se sljedeći programi za djecu predškolske dobi:

* redoviti program njege, odgoja, obrazovanja, zdravstvene zaštite, prehrane i socijalne skrbi djece predškolske dobi; odgojno-obrazovni rad organizira se u mješovitim odgojnim skupinama cjelodnevnog boravka na načelima Waldorfske pedagogije
* program predškole

**II. UPIS DJECE U PROGRAME DJEČJEG VRTIĆA**

**Članak 3.**

 Upis djece u program Waldorfskog dječjeg vrtića provodi se prema Planu upisa što ga za svaku pedagošku godinu donosi Upravno vijeće Dječjeg vrtića. Upute za provođenje postupka upisa usklađuju se prema Uputama Grada Splita – Upravnog odjela za

društvene djelatnosti i internim aktima Dječjeg vrtića.

**Članak 4.**

Dječji vrtić svake godine objavljuje Obavijest o upisu djece u programe ranog i predškolskog odgoja i obrazovanja koje provodi.

Dječji vrtić u suradnji s Gradom Splitom – Upravnim odjelom za društvene djelatnosti utvrđuje plan upisa - vrijeme i uvjete upisa.

**III. NAČIN OSTVARIVANJA PREDNOSTI PRI UPISU**

**Članak 5.**

U program Waldorfskog dječjeg vrtića „Iskrica“ može se upisati dijete:

→ ako je do 31.08. tekuće godine navršilo 3 godine života.

 **Članak 6.**

Roditelj/skrbnik/udomitelj podnosi Zahtjev za upis djeteta u određeni program Dječjeg vrtića.

Uz Zahtjev za upis djeteta roditelj prilaže i sljedeće dokumente:

• ***Rodni list djeteta (izvadak iz matice rođenih)***

• ***Upitnik za roditelje***

• ***Preslike osobnih iskaznica ili uvjerenje MUP-a o prebivalištu ili elektronički zapis o prebivalištu ( iz sustava E- građani) za oba roditelja/ skrbnika /udomitelja (ne***

***starije od 30 dana)*** .

• ***Potvrda o obavljenom sistematskom zdravstvenom pregledu predškolskog djeteta prije upisa u vrtić zajedno s potvrdom da je dijete uredno cijepljeno ( ne starije od 30 dana)***

• ***Potvrda o zaposlenju oba roditelja elektronički zapis o radnopravnom statusu roditelja Hrvatskog zavoda za mirovinsko osiguranje, odnosno potvrda o statusu redovnih studenata/učenika (ne starije od 30dana) -roditelji zaposleni kod stranog poslodavca koji nemaju mirovinsko i zdravstveno osiguranje u Republici Hrvatskoj dostavljaju ugovor o radu ili potvrdu poslodavca***

***Dokumentacija se prilaže u pdf formatu ( ako se dostavlja putem e – maila) na hrvatskom jeziku i latiničnom pismu.***

***Dokumenti izdani na stranom jeziku trebaju imati prijevod na hrvatski jezik od ovlaštene osobe.***

***Nepotpunu i neurednu dokumentaciju dostavljenu izvan roka Stručno povjerenstvo neće razmatrati te će ista biti odbačena***

**Nakon upisa djece iz stavka 1. ovoga članka upisuju se djeca primjenom metoda bodovanja na način kako slijedi:**

**STATUS DJETETA UPISNI BODOVI**

1. Djeca/dijete koja zajedno s *oba roditelja / samohranim roditeljem / iz*

*jednoroditeljske obitelji* imaju prebivalište na području Grada Splita -100 bodova

2. Djeca/dijete koja zajedno s jednim roditeljem imaju prebivalište na području Grada Splita, a drugi roditelj nema prebivališna području Grada Splita -10 bodova

3. Djeca/dijete roditelja invalida Domovinskog rata i civilnih stradalnika Domovinskog rata -

70 bodova

4. Djeca/dijete roditelja s invaliditetom upisanih u Hrvatski registar osoba s invaliditetom -

70 bodova

5. Djeca oba zaposlena roditelja / oba roditelja na stručnom osposobljavanju bez zasnivanja radnog odnosa / oba redovita studenta ili redovita učenika - 70 bodova

5a. Djeca zaposlenog samohranog roditelja/samohranog roditelja na stručnom osposobljavanju bez zasnivanja radnog odnosa / samohranog redovitog studenta ili redovitog učenika - 85 bodova

5b. Djeca iz jednoroditeljske obitelji zaposlenog roditelja / jednoroditeljske obitelji roditelja na stručnom osposobljavanju bez zasnivanja radnog odnosa / jednoroditeljske obitelji redovitog studenta ili redovitog učenika - 70 bodova

5c. Djeca jednog zaposlenog roditelja/jednog roditelja na stručnom osposobljavanju bez zasnivanja radnog odnosa/ jednog redovitog studenta ili redovitog učenika - 10 bodova

6. Djeca/dijete nezaposlenog samohranog roditelja - 15 bodova

7. Djeca/dijete iz nezaposlene jednoroditeljske obitelji - 10 bodova

8. Djeca/dijete iz obitelji s troje i više djece - 10 bodova

9. Djeca/dijete koja su ostvarila pravo na socijalnu uslugu smještaja u udomiteljski obiteljima - 10 bodova

10. Djeca/dijete roditelja koji primaju doplatak za djecu ili roditelja korisnika zajamčene minimalne naknade - 10 bodova

11. Djeca/dijete iz obitelji s više djece u vrtiću (ili su prethodno pohađali ili su članovi iste obitelji onoga koji je pohađao vrtić) - 10 bodova

12. Djeca roditelja koji su upoznati **s principima waldorfske pedagogije** te koji su zainteresirani za waldorfsku pedagogiju i odgoj u skladu s istom – 10 bodova

13. Brat/sestra već upisan/a u predškolsku ustanovu gdje se predaje zahtjev – 10 bodova

**Članak 8.**

Zahtjevi roditelja djece boduju se i svrstavaju na posebne bodovne liste za svaki program vrtića, temeljem priložene obvezne dokumentacije, a prema ukupno ostvarenom broju bodova, od većeg prema manjem.

Ako na bodovnoj listi postoje zahtjevi za upis s istim brojem bodova redoslijed će se formirati prema datumu rođenja djeteta i to od starijeg prema mlađem.

Ako na bodovnoj listi postoje zahtjevi za upis s istim brojem bodova redoslijed će se formirati prema adresi prebivališta koja je bliža adresi Dječjeg vrtića.

**Članak 9.**

Dječji vrtić je dužan završiti postupak te objaviti rezultate upisa na oglasnim pločama i svojoj Web stranici u formi rješenja najkasnije do 13.05.2025. godine od kada teče rok za žalbu..

**Članak 10.**

Roditelj/skrbnik/udomitelj nezadovoljan rješenjem o upisu ili rasporedu svoga djeteta može izjaviti žalbu Upravnom vijeću Dječjeg vrtića istekom osmog dana od objave rezultata upisa u u roku od 15 dana od dana i to od 22.05.2025.g. do 06.06.2025.g.

**Članak 11.**

O žalbama rješava Upravno vijeće u roku od 15 dana od dana isteka roka za žalbu.

Upravno vijeće po žalbi može:

- odbaciti žalbu kao neopravdanu,

- odbaciti žalbu kao neosnovanu

- potvrditi odluku ravnatelja

- usvojiti žalbu i ukinuti odluku ravnatelja

- donijeti odluku ravnatelja o upisu odnosno rasporedu djeteta

- vratiti ravnatelju na ponovno odlučivanje.

Odluka Upravnog vijeća je konačna.

O svojoj odluci Upravno vijeće izvještava roditelja/skrbnika/udomitelja djeteta.

**Članak 12.**

Roditelj/skrbnik/udomitelj potpisuje s Dječjim vrtićem Ugovor o međusobnim pravima i obvezama u skladu s općim aktima Vrtića.

Roditelj/skrbnik dužan je sklopiti Ugovor o ostvarivanju programa s Dječjim vrtićem u roku od 15 dana od dana oglašavanja rezultata upisa te platiti puni iznos usluge boravka djeteta u dječjem vrtiću za Rujan 2025., a iznimno najkasnije do 01. rujna tekuće godine.

Ako dijete počinje ostvarivati program prije 01. rujna, roditelj odnosno skrbnik dužan je sklopiti ugovor s Dječjim vrtićem najkasnije do dana dogovorenog početka ostvarivanja programa.

Prije zaključivanja ugovora o neposrednim pravima i obvezama s korisnicima usluga Waldorfskog dječjeg vrtića „Iskrica“ u Splitu, a nakon objave prvostupanjskog rješenja o upisu, provodit će se inicijalni razgovor s roditeljem i djetetom, odnosno provodit će se opažanje djetetova ponašanja i komuniciranja uz nazočnost roditelja, a koje provodi Stručno povjerenstvo dječjeg vrtića (stručni suradnici, viša medicinska sestra i ravnatelj).

**Članak 13**.

Djeca upisana u Dječji vrtić slijedom obavijesti započinju ostvarivati program od 01. rujna tekuće godine do 31. kolovoza naredne godine, ako drugačije nije utvrđeno drugom odlukom Dječjeg vrtića ili ugovorom Dječjeg vrtića s roditeljima odnosno skrbnikom djeteta.

**Članak 14.**

Djeca koja po oglasu nisu primljena u Dječji vrtić vode se na listi prioriteta, te se prema odluci Stručnog povjerenstva upisuju u Dječji vrtić tijekom godine ukoliko se oslobodi odgovarajući broj mjesta u odgojnim skupinama ili dođe do proširenja kapaciteta Dječjeg vrtića (otvaranjem novih objekata, ustrojavanjem novih odgojnih skupina).

Ukoliko nema djece na listi prioriteta, u Dječjem vrtiću se mogu prema odluci Stručnog povjerenstva tijekom godine upisati i djeca čiji roditelji odnosno skrbnici nisu sudjelovali u postupku za upis djece po obavijesti.

**IV. OSTVARIVANJE PRAVA I OBVEZA KORISNIKA USLUGA**

**DJEČJEG VRTIĆA**

**Članak 15.**

**Roditelj/skrbnik/udomitelj djeteta – korisnik usluga ima pravo:**

− prije početka ostvarivanja programa biti upoznat s programom za dijete i uvjetima pod

kojima se on ostvaruje te s pravima i obvezama korisnika usluga,

− putem individualnih razgovora i roditeljskih sastanaka biti redovito izvještavan o

razvoju i napredovanju djeteta te sudjelovati u različitim oblicima suradnje roditelja s

Dječjim vrtićem,

− podnositi zahtjeve nadležnim tijelima Dječjeg vrtića radi zaštite pojedinačnih prava

djeteta,

− sudjelovati u upravljanju Dječjim vrtićem na način utvrđen Zakonom i Statutom Dječjeg vrtića, birati i biti biran za predstavnika roditelja korisnika usluga u Upravnom vijeću Dječjeg vrtića .

**Članak 16.**

**Roditelj/skrbnik/udomitelj djeteta – korisnik usluga dužan je:**

− prije početka ostvarivanja programa dostaviti potvrdu nadležnog liječnika o zdravstvenom stanju djeteta,

− predočiti potpunu dokumentaciju i informaciju o karakteristikama i potrebama djeteta

koje su bitne za odabir primjerenog programa kao i za njegovu sigurnost i zdravlje

tijekom ostvarivanja programa,

− pravovremeno obavještavati Dječji vrtić o promjenama razvojnog statusa djeteta i

surađivati s Dječjim vrtićem u postupcima izmjena programa,

− u slučaj značajnih promjena zdravstvenog stanja ili razvojnog statusa djeteta koje tijekom ostvarivanja programa uoči stručni tim Dječjeg vrtića, obaviti potrebne pretrage i pribaviti mišljenja nadležnih službi, te sudjelovati u programu pedagoške opservacije djeteta i utvrđivanju novog prilagođenog individualiziranog programa, ako je to u interesu razvojnih potreba i sigurnosti djeteta, odnosno sigurnosti i ostvarivanja odgojno-obrazovnog programa za drugu djecu,

− osobno dovoditi i odvoditi dijete iz odgojno-obrazovne skupine ili pismeno izvijestiti

odgajatelja o punoljetnoj osobi koju je za to ovlastio,

− ne dovoditi u Dječji vrtić bolesno dijete, a nakon završenog liječenja dostaviti potvrdu

nadležnog liječnika kojom se dozvoljava djetetu ponovni boravak u Dječjem vrtiću,

− izvijestiti odgajatelje odgojne skupine o razlozima izostanka djeteta,

− nakon izostanka djeteta iz Dječjeg vrtića zbog drugih razloga u trajanju duljem od 30

dana dostaviti potvrdu nadležnog liječnika o obavljenom zdravstvenom pregledu iz koje je vidljivo da je dijete sposobno pohađati Dječji vrtić,

− odazvati se pozivima na roditeljske sastanke i druge oblike suradnje roditelja s Dječjim

vrtićem u cilju praćenja razvoja i napredovanja djeteta,

− korisnik usluga obvezan je u roku od 7 dana dostaviti svaku promjenu statusa u obitelji

/promjena adrese stanovanja, bračnog statusa, kontakt telefon i slično/

− najkasnije do 10. u mjesecu uplaćivati utvrđeni iznos sudjelovanja roditelja u

cijeni programa,

− dostaviti Dječjem vrtiću pisanu obavijest o ispisu djeteta iz Dječjeg vrtića 15 dana

prije ispisa, te podmiriti sve dospjele troškove programa,

− izvršavati druge obveze korisnika usluga utvrđene općim aktima Dječjeg vrtića.

**Članak 17.**

**Dječji vrtić je dužan:**

− ustrojiti rad s djecom u vrtićkim odgojno-obrazovnim skupinama sukladno

propisanom programu i Državnom pedagoškom standardu predškolskog odgoja i

naobrazbe,

− surađivati s obitelji djeteta i osigurati redovito izvještavanje korisnika usluga,

− omogućiti zaštitu pojedinačnih prava korisnika usluga podnošenjem žalbe odnosno

zahtjeva Upravnom vijeću,

− upoznati korisnika usluga s pravom Dječjeg vrtića na preraspoređivanja djeteta iz jedne odgojno-obrazovne skupine u drugu, te u drugim posebnim okolnostima, u skladu s

pedagoškim načelima i interesima organizacije rada u zadovoljavanju utvrđenih potreba za programima ranog i predškolskog odgoja i obrazovanja

 − upoznati korisnika usluga s pravom Dječjeg vrtića da može, u slučaju značajnih promjena zdravstvenog stanja ili razvojnog statusa djeteta koje uoči stručni tim Dječjeg vrtića, izmijeniti program i uvjete ostvarivanja programa za dijete, s tim da postupak promjene programa pokreće stručno-razvojna služba na temelju praćenja stanja i potreba djeteta te na temelju provedene pedagoške opservacije kao i dodatno obavljenih pretraga i mišljenja nadležnih službi, u interesu razvojnih potreba djeteta, njegove sigurnosti te sigurnosti i ostvarivanja odgojno-obrazovnog programa za drugu djecu,

− upoznati korisnika usluga s pravom Dječjeg vrtića da može otkazati ostvarivanje programa za dijete u slučaju značajnih promjena u razvojnom statusu djeteta, ako ni novi prilagođeni individualizirani program ne zadovoljava razvojnim potrebama djeteta,

− u slučaju promjene ili otkazivanja ostvarivanja programa usmjeriti korisnika usluga na

daljnje postupanje i institucije koje će primjereno zadovoljiti potrebe djeteta,

− prilikom prelaska djeteta u drugi dječji vrtić predati korisniku usluga propisanu dokumentaciju koju treba dostaviti drugom dječjem vrtiću,

− primiti, prema odluci stručnog tima, dijete koje prelazi iz drugog dječjeg vrtića radi

preseljenja ili drugih opravdanih razloga, ukoliko ima slobodnih kapaciteta.

Dječji vrtić ima pravo fotografiranja i snimanja djece u procesu rada, a u svrhu praćenja i

unapređivanja procesa rada, prezentacije dostignuća i stručnog usavršavanja. Dokumentaciju

prikupljenu snimanjem i/ili fotografiranjem Dječji vrtić ima pravo prezentirati na stručnim

skupovima, oglasnim pločama vrtića, internet stranici vrtića i drugim medijima i događanjima – u skladu s odredbama Zakona o zaštiti osobnih podataka.

**V. FINANCIJSKO POSLOVANJE VRTIĆA**

**Članak 18.**

Upravno vijeće prema potrebi, propisuje cijenu usluga programa čiji je nositelj i provoditelj vrtić:

➔ vrtić provodi posebni alternativni waldorfski program o čijoj cijeni odlučuje Upravno vijeće.

**Članak 19.**

• Korisnik usluga se obvezuje da će redovito plaćati utvrđeni iznos sudjelovanja u cijeni

izabranog programa koje njegovo dijete ostvaruje u Dječjem vrtiću, na način utvrđen odlukom

nadležnog tijela Grada Splita i Upravnog vijeća Dječjeg vrtića.

• Utvrđeni iznos sudjelovanja u cijeni izabranog programa korisnik usluga je dužan uplaćivati

na žiro-račun Dječjeg vrtića u roku dospijeća uplate za tekući mjesec, počevši od dana upisa djeteta.

• Korisnici usluga s više djece upisane u Dječji vrtić ostvaruje pravo na umanjenje sudjelovanja u cijeni programa sukladno Odluci o utvrđivanju mjerila za sudjelovanje roditelja u cijeni programa Dječjih vrtića i jaslica Grada Splita:

➔ za drugo dijete upisano u Dječji vrtić korisnik usluga sudjeluje sa 70% cijene jasličkog

ili vrtićkog redovitog programa

➔ za treće i više djece upisane u Dječji vrtić korisnik usluga će biti oslobođen od plaćanja

cijene određenog programa.

• Ukoliko korisnik usluga koristi jedan i više dana program vrtića obvezan je uplatiti puni iznos svog sudjelovanja u cijeni za program koje njegovo dijete pohađa.

• Korisniku usluga čije dijete zbog bolesti preko 30 dana ne koristi program Dječjeg vrtića,

iznos sudjelovanja u mjesečnoj cijeni programa umanjuje se za 50% uz predočenje potvrde

nadležnog liječnika o razlogu izostanka djeteta i podnošenje Zahtjeva za ostvarivanje prava na

umanjenje cijene programa Dječjeg vrtića.

• Dječji vrtić, nakon što utvrdi pravo na umanjenje cijene programa, roditeljima djeteta

korisnika usluga dostavlja račun-uplatnicu s umanjenom cijenom programa, a Služba za

društvene djelatnosti Grada Splita zahtjev za refundiranje sredstava od umanjenja.

• Ukoliko korisnik usluga ne opravda objektivnost izostanka djeteta iz programa obvezan je

platiti puni iznos svog sudjelovanja u cijeni koštanja programa koje njegovo dijete pohađa.

• Dječji vrtić može otkazati pružanje usluga ukoliko korisnik usluga ne plati dospjele troškove

programa istekom roka dospijeća, a najkasnije u roku od 30 dana od roka dospijeća.

 **VI. PRIJELAZNE I ZAVRŠNE ODREDBE**

Upis djece u program Dječjeg vrtića provodi se prema Pravilniku za provođenje postupka upisa štoza svaku pedagošku godinu donosi Upravno vijeće Dječjeg vrtića uz suglasnost Osnivača.

Upute za provođenje postupka upisa usklađuju se prema Uputama Grada Splita – Upravnog odjela za društvene djelatnosti i internim aktima Dječjeg vrtića.

**Članak 20.**

Ovaj Pravilnik stupa na snagu osam dana od objave na oglasnoj ploči Dječjeg vrtića.

 Stupanjem na snagu ovog Pravilnika prestaje važiti Pravilnik o upisu djece i ostvarivanju prava i obveza korisnika usluga u waldorfskom dječjem vrtiću Iskrica od 28.03.2024.godine.

 **PREDSJEDNICA**  **UPRAVNOG VIJEĆA**

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Lela Dimitrijević

Ovaj Pravilnik objavljen je na oglasnoj ploči Waldorfskog dječjeg vrtića Iskrica dana 28.03.2025.g., a stupio je na snagu dana 05.04.2025.g.

**RAVNATELJICA**

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Tanja Nappi

Klasa: 601-05/25-01/01

Ur.broj:2181-01-301-01-25-00001